
ДО 
ОБЩИНСКИ СЪВЕТ
БУРГАС

ДОКЛАДНА  ЗАПИСКА
ЗА СВИКВАНЕ НА ИЗВЪНРЕДНА СЕСИЯ

от ДИМИТЪР НИКОЛОВ НИКОЛОВ  – КМЕТ НА ОБЩИНА БУРГАС

Относно: Кандидатстване на Община Бургас с проект по процедура чрез подбор на проекти  BG14MFOP001-1.009 „Рибарски пристанища, кейове за разтоварване, рибни борси и покрити лодкостоянки“, сектор „Инвестиции в съществуващи рибарски пристанища“ и сектор „Инвестиции насочени към изграждане и/или модернизация на покрити лодкостоянки“, «Програмата за морско дело и рибарство“ 2014-2020, финансирана  от Европейския фонд за морско дело и рибарство
  

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

Моля на основание чл. 34, ал. 2 от Правилника за организацията и дейността на Общински съвет и взаимодействието му с общинската администрация на Община Бургас, да бъде насрочено извънредно заседание на Общински съвет, на което да бъде разгледана настоящата докладна записка. Мотивите за това са свързани с възможността за кандидатстване на Община Бургас с проектно предложение за изграждане на покрита лодкостоянка в м. Рибарско пристанище (бивша м. Ченгене скеле) в землището на кв. Крайморие, за финансиране по процедура чрез подбор на проекти BG14MFOP001-1.009 „Рибарски пристанища, кейове за разтоварване, рибни борси и покрити лодкостоянки“ по „Програмата за морско дело и рибарство“ 2014-2020 (ПМДР). Съгласно условията за допустимост на Програмата, към формуляра за кандидатстване следва да се приложи и решение на Общинския съвет, с което се изразява съгласие за участие по процедурата.
Управляващият орган на ПМДР стартира втора покана за набиране на проектни предложения в сектор „Инвестиции в съществуващи рибарски пристанища“ и сектор „Инвестиции, насочени към изграждане и/или модернизация на покрити лодкостоянки“ с краен срок 25.09.2018 г.
Обявената процедура за финансиране има за цел да подкрепи проекти в две направления:
- подобряване инфраструктурата на съществуващи рибарски пристанища по поречието на река Дунав и в акваторията на Черно море;
- инвестиции за изграждане или осъвременяване на покрити лодкостоянки по поречието на река Дунав и по крайбрежието на Черно море.
Община Бургас стартира подготовка на проектно предложение в сектор „Инвестиции насочени към изграждане и/или модернизация на покрити лодкостоянки“, който позволява инвестиции както в съществуваща, така и в нова инфраструктура по цялото крайбрежие на Черно море. Предоставянето на безвъзмездна финансова помощ по процедурата не покрива изграждането на нови пристанища.
Допустимите дейности и разходи за финансиране са строително – монтажни работи за изграждане или осъвременяване на покрити лодкостоянки и доставка, инсталация, тестване и въвеждане в експлоатация на съоръжения и/или оборудване за подобряване на безопасността на рибарите. Максимално допустимият размер на безвъзмездната финансова помощ е 800 000 лв.
Проектното предложение на Община Бургас включва изграждане на покрита лодкостоянка в акваторията западно от м. Рибарско пристанище (бивша м. Ченгене скеле), землище на кв. Крайморие - гр. Бургас ПИ с идентификатор 07079.10.1245 по КККР на гр. Бургас с отреждане: І етап „за специализиран пристанищен обект за обслужване на риболовните дейности - „място за временно укритие на риболовни кораби“ /закрита лодкостоянка/ и ІІ етап „за рибарско пристанище“ и УПИ VІІІ - с отреждане „за рибарско пристанище“ и УПИ ІХ - с отреждане „за пристанищна инфраструктура“. Общият бюджет на проекта е в размер на 2 714 262 лв. С изпълнението на проектното предложение и изграждане на съоръжение, обслужващо дребномащабния риболов, се цели да се създадат условия за развитие на непромишлен риболов в региона, да се подкрепи местната рибарска общност и да се създадат условия за съхранение на сектор „рибарство“ в целевата територия. 
Предвид крайните срокове за кандидатстване и подаване на проектното предложение е необходимо и допускане на предварително изпълнение, при условията на чл. 60, ал. 1 от Административнопроцесуалния кодекс. 
Във връзка с гореизложеното, на основание чл. 21, ал.1, т.8 от ЗМСМА и в съответствие с Условия за кандидатстване с проектни предложения за предоставяне на безвъзмездна финансова помощ по „Програма за морско дело и рибарство“ 2014-2020, финансирана от Европейския фонд за морско дело и рибарство, предлагам Общински съвет Бургас да вземе следното

Р Е Ш Е Н И Я:

1. Дава съгласие Община Бургас да кандидатства по процедура  BG14MFOP001-1.009 „Рибарски пристанища, кейове за разтоварване, рибни борси и покрити лодкостоянки“, сектор „Инвестиции насочени към изграждане и/или модернизация на покрити лодкостоянки“, Програмата за морско дело и рибарство 2014-2020, финансирана  от Европейския фонд за морско дело и рибарство.
2. Дава съгласие необходимите средства за съфинансиране на проекта в размер на 1 914 262 лв. да бъдат осигурени от бюджета на Община Бургас.
3. Допуска предварително изпълнение на основание чл. 60, ал. 1 от Административнопроцесуалния кодекс.


С уважение,

ДИМИТЪР НИКОЛОВ
Кмет на Община Бургас

